钦定古今图书集成/明伦汇编/闺媛典/第030卷 > 《题陈秀伯碑阴》明·叶适
## 钦定古今图书集成/明伦汇编/闺媛典/第030卷 > 《题陈秀伯碑阴》明·叶适

余既铭陈君昂重言曰：昂母林氏，同县林坳里人。年
十八，归先人。林氏富，陈氏贫，父祖同宦学，道里相隔
千馀。母从姑穷舍中，插篱自蔽，叹曰：“是可长处乎？”尽
倾赍装，悉买田，始治屋。今砺碕、东山、西奥三邨，多遗
畴焉。余固疑陈君无所合于世，何遽至给足？而夫人
能以枝叶庇本根，克私成公，信天下贤女子也。有儒
“业，无儒效，衣食并日，门单户寒，故昔人以为误，悔之
久矣。自君高及昂，为儒累累，效无寸尺，误岂少耶？母
弃昂时，未三岁尔。然而上伸舅姑之养，下隆子孙之
托，皆夫人力也，不可以无传。”因书畀昂，使刻于铭侧。
嘉靖八年正月。